Penki islamo ramsčiai

Penki islamo ramsčiai (), arba arkanai ( = arkān – ‘atrama, ramstis’) – penkios svarbiausios musulmonų pareigos: tikėjimo išpažinimas (šahada), malda (salatas), religinis mokestis (zakiatas), pasninkas (saumas) ir piligrimystė (chadžas). Kartais šioms pareigoms priskiriama ir kova už islamą – džihadas.

Sunizmas

Tikėjimo išpažinimas (šahada) 

Pirmasis islamo ramstis – šahada – tikėjimo išpažinimas, liudijantis Dievo vienovę ir Mahometo pranašiškos pasiuntinystės viršenybę. Šahadą sudaro 2 dalys:
  = lā ʾilāha ʾillā -llāh („Nėra kito dievo, išskyrus Dievą“)
  = muḥammadur rasūlu -llāh („Mahometas yra Dievo pasiuntinys“)
Norint tapti musulmonu ir atsiversti į islamą, būtina ištarti (ir įtikėti) šahadą.

Malda (salatas) 

Antrasis islamo ramstis – salatas – malda. Privaloma malda atliekama penkis kartus per dieną: prieš aušrą, tuoj po vidurdienio, vakare, prieš saulėlydį ir naktį. Korane privalomų maldų skaičius nėra nurodytas. Melstis penkis kartus per parą priimta dar Mahometo laikais. Salatas – dėkingumo Dievui išraiška, tiesioginis jo ir žmogaus ryšys, didžiausia artumo akimirka.

Religinis mokestis (zakiatas) 

Trečiasis islamo ramstis – zakiatas – išmaldos davimas, skirtas vargšams ir skurstantiems musulmonams remti bei islamo idėjoms platinti ir įgyvendinti. Privalomą mokestį (2,5 % nuo turimo finansinio turto) kasmet musulmoniškų metų pabaigoje privalo mokėti visi turto cenzą atitinkantys musulmonai.

Pasninkas (saumas) 

Ketvirtasis islamo ramstis – saumas – pasninkas. Kiekvienais metais ramadano mėnesį visi pajėgūs musulmonai privalo pasninkauti: nuo aušros iki saulėlydžio susilaikyti nuo maisto, gėrimo, rūkymo bei lytinių santykių.

Piligrimystė (chadžas) 

Penktasis islamo ramstis – chadžas – piligrimystė į Meką. Chadžą nors kartą gyvenime privaloma atlikti tik tiems, kurie yra fiziškai ir finansiškai pajėgūs tai padaryti. Per chadžą Mekoje aplankoma Kaabos šventykla (kurios rytinėje sienoje įmūrytas Juodasis akmuo) ir Arafato slėnis.

Šaltiniai 

Penki islamo ramsčiai